CELEX: 
Language: ro
Date: 2020-10-14 00:00:00
Title: REGULAMENTUL DELEGAT (UE) …/… AL COMISIEI de modificare a Regulamentului (UE) 2017/1939 al Consiliului în ceea ce privește categoriile de date operaționale cu caracter personal și categoriile de persoane vizate ale căror date operaționale cu caracter personal pot fi prelucrate în indexul dosarelor de către Parchetul European

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               Regulamentul (UE) 2017/1939 al Consiliului din 12 octombrie 2017
                  1
                a instituit Parchetul European (denumit în continuare „EPPO”) pentru a ancheta, a urmări penal și a trimite în judecată pe autorii infracțiunilor care aduc atingere intereselor financiare ale Uniunii și pe complicii acestora. Pentru a-și atinge obiectivele, EPPO se bazează pe un sistem de gestionare a cazurilor, care ar trebui instituit, deținut și gestionat de EPPO. Informațiile din sistemul de gestionare a cazurilor ar trebui să includă informații primite în legătură cu posibile infracțiuni care sunt de competența EPPO, precum și informații din dosare, inclusiv atunci când au fost închise. Sistemul de gestionare a cazurilor este deținut și gestionat în conformitate cu normele stabilite în Regulamentul (UE) 2017/1939 al Consiliului și în regulamentul intern de procedură al EPPO. 
            
            
               Pe lângă un registru cu informațiile obținute de EPPO în conformitate cu articolul 24 din Regulamentul (UE) 2017/1939 al Consiliului și toate informațiile din dosarele stocate în format electronic în sistemul de gestionare a cazurilor, acest sistem conține și un index al tuturor dosarelor. Indexul nu poate conține alte date operaționale cu caracter personal în afară de datele necesare pentru identificarea cazurilor sau pentru stabilirea de corelări între diferite dosare. Comisia este împuternicită să adopte acte delegate pentru a alcătui o listă cu categoriile de date operaționale cu caracter personal și categoriile de persoane vizate ale căror date operaționale cu caracter personal pot fi prelucrate în index. Această listă este inclusă într­o anexă la Regulamentul (UE) 2017/1939 al Consiliului. Prin prezentul regulament delegat, Comisia adoptă anexa la Regulamentul (UE) 2017/1939 al Consiliului. 
            
            
               În ceea ce privește categoriile de persoane vizate ale căror date operaționale cu caracter personal pot fi prelucrate în index, anexa se referă la persoanele suspectate sau acuzate în cadrul procedurilor penale desfășurate de EPPO și la persoanele condamnate în urma procedurilor penale desfășurate de EPPO, precum și la persoanele care sunt în legătură sau asociate cu acestea. Anexa cuprinde și persoanele fizice care au denunțat infracțiuni ce intră în sfera de competență a EPPO sau sunt victime ale unor asemenea infracțiuni. Alegerea categoriilor de date operaționale cu caracter personal care pot fi prelucrate în index a fost efectuată astfel încât să se asigure un echilibru satisfăcător între drepturile în materie de protecție a datelor ale persoanelor vizate și eficacitatea investigațiilor și a urmăririlor penale efectuate de EPPO. 
            
            
               În conformitate cu articolul 51 din Regulamentul (UE) 2017/1939 al Consiliului, se face o distincție clară între datele operaționale cu caracter personal ale diferitelor categorii de persoane vizate. Prin urmare, lista categoriilor de date operaționale cu caracter personal referitoare la persoanele acuzate, suspectate sau condamnate este mai extinsă decât cea referitoare la persoanele care sunt în legătură sau asociate cu acestea și la persoanele care au denunțat infracțiuni care aduc atingere intereselor financiare ale Uniunii sau sunt victime ale unor asemenea infracțiuni. Aceste liste pot fi actualizate în viitor pentru a ține seama de evoluțiile din domeniul tehnologiei informației și având în vedere progresele societății informaționale.
            
            
               2.CONSULTĂRI ÎNAINTEA ADOPTĂRII ACTULUI
            
            
               Înaintea adoptării prezentului act, Comisia a consultat grupul de experți compus din reprezentanți ai statelor membre, instituit în conformitate cu articolul 20 alineatul (4) din Regulamentul (UE) nr. 2017/1939 al Consiliului. La 3 iulie 2020, Comisia a consultat și Autoritatea Europeană pentru Protecția Datelor, iar la 6 august 2020 a publicat proiectul de regulament delegat, în scopul de a obține feedback din partea publicului. 
            
            
               3.ELEMENTELE JURIDICE ALE ACTULUI DELEGAT
            
            
               Conform articolului 44 alineatul (4) din Regulamentul (UE) 2017/1939 al Consiliului, sistemul de gestionare a cazurilor cuprinde: (a) un registru cu informațiile obținute de EPPO în conformitate cu articolul 24 din Regulamentul (UE) 2017/1939 al Consiliului, inclusiv toate deciziile referitoare la respectivele informații; (b) un index al tuturor dosarelor și (c) toate informațiile din dosarele cazurilor stocate electronic în sistemul de gestionare a cazurilor, în conformitate cu articolul 45 alineatul (3) din Regulamentul (UE) nr. 2017/1939 al Consiliului. În conformitate cu articolul 49 alineatul (3) din Regulamentul (UE) nr. 2017/1939 al Consiliului, Comisia este împuternicită să adopte acte delegate pentru a alcătui o listă cu categoriile de date operaționale cu caracter personal și categoriile de persoane vizate ale căror date operaționale cu caracter personal pot fi prelucrate în index. Prin prezentul regulament delegat, Comisia își exercită această competență în conformitate cu articolul 115 din Regulamentul (UE) 2017/1939 al Consiliului, în temeiul căruia competența de a adopta acte delegate, menționată la articolul 49 alineatul (3) din Regulamentul (UE) 2017/1939 al Consiliului, este conferită Comisiei pentru o perioadă nedeterminată, începând de la 20 noiembrie 2017 și poate fi revocată de Parlamentul European sau de Consiliu în condițiile prevăzute de această dispoziție. 
            
            
               În sensul Regulamentului (UE) 2017/1939 al Consiliului, „date operaționale cu caracter personal” înseamnă toate datele cu caracter personal prelucrate de EPPO în scopurile prevăzute la articolul 49 alineatul (1) din Regulamentul (UE) 2017/1939 al Consiliului, și anume: (a) investigații și urmăriri penale întreprinse în conformitate cu Regulamentul (UE) 2017/1939 al Consiliului sau (b) schimb de informații cu autoritățile competente din statele membre ale Uniunii Europene și alte instituții, organe, oficii și agenții ale Uniunii în conformitate cu Regulamentul (UE) 2017/1939 al Consiliului sau (c) cooperare cu țările terțe și organizațiile internaționale în conformitate cu Regulamentul (UE) 2017/1939 al Consiliului. 
            
            
               Având în vedere legislația UE în vigoare privind protecția datelor, în special Regulamentul (UE) 2016/679 (Regulamentul general privind protecția datelor)
                  2
                și Directiva (UE) 2016/680
                  3
               , alegerea categoriilor de date operaționale cu caracter personal a fost făcută într-un mod care limitează interferența cu dreptul persoanelor vizate la protecția datelor, la prelucrarea datelor care sunt proporționale și necesare în scopul în care datele respective sunt prelucrate. Prin urmare, în conformitate cu articolul 51 din Regulamentul (UE) 2017/1939 al Consiliului, prezentul act delegat prevede o listă mai lungă a categoriilor de date operaționale cu caracter personal care pot fi prelucrate în index atunci când se referă mai degrabă la persoane care sunt suspectate sau acuzate ori care au fost condamnate pentru infracțiuni care aduc atingere intereselor financiare ale Uniunii în cadrul procedurilor penale desfășurate de EPPO decât la persoane care sunt în legătură sau asociate cu acestea și la persoane fizice care au denunțat astfel de infracțiuni sau sunt victime ale unor asemenea infracțiuni. Prelucrarea în cadrul indexului a datelor operaționale cu caracter personal ale persoanelor care sunt în legătură, sunt asociate, sunt victime și care denunță ar trebui să se limiteze la ceea ce este necesar și proporțional pentru ca EPPO să își îndeplinească atribuțiile de investigare și urmărire penală. În orice caz, articolul 49 alineatul (5) din Regulamentul (UE) 2017/1939 al Consiliului impune EPPO să prelucreze datele operaționale cu caracter personal în așa fel încât să se poată stabili ce autoritate a furnizat datele respective sau de unde au fost extrase acestea.
            
            
               REGULAMENTUL DELEGAT (UE) …/… AL COMISIEI
            
            
               din 14.10.2020
            
            
               de modificare a Regulamentului (UE) 2017/1939 al Consiliului în ceea ce privește categoriile de date operaționale cu caracter personal și categoriile de persoane vizate ale căror date operaționale cu caracter personal pot fi prelucrate în indexul dosarelor de către Parchetul European
            
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene,
            
            
               având în vedere Regulamentul (UE) 2017/1939 al Consiliului din 12 octombrie 2017 de punere în aplicare a unei forme de cooperare consolidată în ceea ce privește instituirea Parchetului European (EPPO)
                  4
               , în special articolul 49 alineatul (3), 
            
            
               întrucât:
            
         
         
            
               (1) 
                     Parchetul European (EPPO) a fost înființat pentru a ancheta, a urmări penal și a trimite în judecată pe autorii infracțiunilor care aduc atingere intereselor financiare ale Uniunii și pe complicii acestora.
            
            
               (2)
                     Sistemul EPPO de gestionare a cazurilor include un index al tuturor dosarelor. Datele operaționale cu caracter personal cuprinse în index sunt limitate la datele necesare pentru identificarea cazurilor sau pentru stabilirea de corelări între diferite dosare. 
            
            
               (3) 
                     Categoriile de date operaționale cu caracter personal și categoriile de persoane vizate ale căror date operaționale cu caracter personal pot fi prelucrate în index ar trebui, prin urmare, să fie identificate. 
            
            
               (4)
                     Regulamentul (UE) 2017/1939 ar trebui modificat în consecință.
            
            
               (5)
                     Grupul de experți menționat la articolul 20 alineatul (4) din Regulamentul (UE) 2017/1939 a fost consultat la 8 mai 2020.  
            
            
               (6)
                     Autoritatea Europeană pentru Protecția Datelor a emis un aviz la 31 iulie 2020,
            
            
               ADOPTĂ PREZENTUL REGULAMENT:
            
            
               Articolul 1
            
            
               În Regulamentul (UE) 2017/1939, textul din anexa la prezentul regulament se adaugă ca anexă.
            
            
               Articolul 2
            
            
               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene. 
            
            
               Prezentul regulament este obligatoriu în toate elementele sale și se aplică direct în statele membre în conformitate cu tratatele.
            
            
               Adoptat la Bruxelles, 14.10.2020
            
            
               
                     Pentru Comisie,
               
               
                     Președinta
                     Ursula VON DER LEYEN
               
            
         
         
            
                  
                     (1)
                  
                        JO L 283, 31.10.2017, p. 1.
               
               
                  
                     (2)
                  
                        JO L 119, 4.5.2016, p. 1. 
               
               
                  
                     (3)
                  
                        JO L 119, 4.5.2016, p. 89. 
               
               
                  
                     (4)
                  
                        JO L 283, 31.10.2017, p. 1.
               
            
      
    ---documentbreak--- 
      
         
         
            
               ANEXĂ 
            
            
            
               ANEXĂ
            
            
                Categoriile de persoane vizate și categoriile de date operaționale cu caracter personal menționate la articolul 49 alineatul (3)
            
            
               A. Categoriile de persoane vizate ale căror date operaționale cu caracter personal pot fi prelucrate în index:
            
            
               (a)persoane suspectate sau acuzate în cadrul procedurilor penale desfășurate de EPPO;
            
            
               (b)persoane condamnate în urma procedurilor penale desfășurate de EPPO;
            
            
               (c)persoane fizice care au denunțat infracțiunile ce intră în sfera de competență a EPPO sau sunt victime ale unor asemenea infracțiuni;
            
            
               (d)persoane care sunt în legătură sau sunt asociate cu una dintre persoanele menționate la literele (a) și (b).
            
            
            
               B. Categoriile de date operaționale cu caracter personal ale categoriilor de persoane vizate menționate la literele (a) și (b) din secțiunea A care pot fi prelucrate în index:
            
            
               (a)numele de familie, numele dinaintea căsătoriei, prenumele și orice pseudonim sau nume de împrumut;
            
            
               (b)data și locul nașterii;
            
            
               (c)cetățenia;
            
            
               (d)sexul;
            
            
               (e)locul de reședință, profesia și locul unde se află persoana respectivă;
            
            
               (f)numerele de asigurare socială, codurile de identificare, permisele de conducere, documentele de identificare, datele din pașaport, numerele de identificare fiscală și vamală;
            
            
               (g)descrierea și natura presupuselor infracțiuni, data comiterii lor și încadrarea penală a acestora; 
            
            
               (h)informațiile privind persoanele juridice legate de persoanele identificate sau identificabile care fac obiectul unei investigații desfășurate de Parchetul European;
            
         
         
            
               (i)suspiciunea de apartenență la o organizație criminală;
            
            
               (j)datele privind conturile deținute la bănci și la alte instituții financiare;
            
            
               (k)numerele de telefon, numerele de cartelă SIM, adresele de e-mail, adresele IP, precum și numele de cont și de utilizator folosite pe platformele online; 
            
            
               (l)datele privind înmatricularea autovehiculelor;
            
            
               (m)activele identificabile deținute sau utilizate de către persoana în cauză, cum ar fi criptoactivele și bunurile imobile.
            
            
            
               C. Categoriile de date operaționale cu caracter personal ale categoriilor de persoane vizate menționate la litera (c) din secțiunea A care pot fi prelucrate în index, limitate la ceea ce este necesar și proporțional pentru ca EPPO să își îndeplinească atribuțiile de investigare și urmărire penală:
            
            
               (a)numele de familie, numele dinaintea căsătoriei, prenumele și orice pseudonim sau nume de împrumut;
            
            
               (b)data și locul nașterii;
            
            
               (c)cetățenia;
            
            
               (d)sexul;
            
            
               (e)locul de reședință, profesia și locul unde se află persoana respectivă;
            
            
               (f)codurile de identificare, documentele de identificare și datele din pașaport;
            
            
               (g)descrierea și natura infracțiunilor în care este implicată persoana în cauză sau care sunt denunțate de aceasta, data comiterii infracțiunilor și încadrarea penală a acestora;
            
            
            
               D. Categoriile de date operaționale cu caracter personal ale categoriilor de persoane vizate menționate la litera (d) din secțiunea A care pot fi prelucrate în index, limitate la ceea ce este necesar și proporțional pentru ca EPPO să își îndeplinească atribuțiile de investigare și urmărire penală:
            
            
               (a)numele de familie, numele dinaintea căsătoriei, prenumele și orice pseudonim sau nume de împrumut;
            
            
               (b)data și locul nașterii;
            
            
               (c)cetățenia;
            
            
               (d)sexul;
            
         
         
            
               (e)locul de reședință, profesia și locul unde se află persoana respectivă;
            
            
               (f)codurile de identificare, documentele de identificare și datele din pașaport.